與胡居士皆病寄此詩兼示學人二首 二
作者：王維
朝代：唐

paragraphs: 浮空徒漫漫，汎有定悠悠。
無乘及乘者，所謂智人舟。
詎捨貧病域，不疲生死流。
無煩君喻馬，任以我爲牛。
植福祠迦葉，求仁笑孔丘。
何津不鼓櫂，何路不摧輈。
念此聞思者，胡爲多阻修。
空虛花聚散，煩惱樹稀稠。
滅相成無記，生心坐有求。
降吳復歸蜀，不到莫相尤。